Eemi Tervaportti

Ura

Eemi Tervaportti aloitti lentopallon äetsäläisen FC-57:n riveissä ja saavutti juniorivuosina lukuisia mitaleja. Nuorten maajoukkueeseen hän nousi 15-vuotiaana ja pelasi teini-ikäisenä Valkeakosken Isku-Veikkojen ykköspassarina ratkaisevissa otteluissa, kun seura nousi kaudella 2006–2007 lentopallon 1-sarjasta lentopalloliigaan.
Sittemmin Tervaportti pelasi liigaparketeilla Raision Loimussa ennen kuin hän siirtyi Sun Volleyn passariksi ja teki lopullisen läpimurtonsa huipulla kaudella 2009-2010. Kaikkien yllätykseksi Tervaportti ja Sun Volley voittivat vuosikymmenen taitteessa sekä Suomen Cupin että Suomen mestaruuden. Tervaportti valittiin myös vuonna 2010 Suomen miesten lentopallomaajoukkueeseen.
Hyvät otteet maaotteluissa avasivat Euroopan kenttien ovet, ja Tervaportti siirtyi Ranskan kakkos- eli B-liigaan. Kausi päättyi päättyi finaalitappioon, mitä seurasi sopimus sarjatasoa ylemmällä Ajaccioon. Ranskan vuosina suuri menestys vältti Tervaportin edustamia seuroja, mutta Belgiassa vuosina 2013-2015 suomalaispassari voitti lähes kaiken Knack Roeselaressa sekä pelasi myös Mestareiden liigassa.
Erinomaiset kolme vuotta toivat hänelle lopulta rahakkaan sopimuksen silloin Turkin lentopalloliigan hallitsevan mestariin Galatasarayhin. Turkissa Tervaportti ei päässyt nauttimaan menestyksestä, eikä Galatasaray yltänyt mitalipeleihin. Hän palasikin takaisin Ranskaan yksivuotisella sopimuksella Poitiersiin, jonka päävalmentaja Brice Donat ylisti suomalaisen kuuluvan pelipaikallaan 15 parhaimman passarin joukkoon.
Ranskasta Tervaportti vaihtoi Puolan kautta Kreikkaan ja voitti Kreikan mestaruuden vuonna 2019.

Muuta

Tervaportin isoisä Arto Kari on toiminut Suomen Lentopalloliiton toimitusjohtajana ja isä Jarmo Tervaportti Lentopalloliiton liittovaltuuston puheenjohtajana.

A-maajoukkue

Tervaportti kuului oman ikäkausimaajoukkueen vakiopelaajiin vuosien ajan. Suomen miesten maajoukkueessa hän teki debyytin kesällä 2010 maailmanliigassa. Koska joukkueen ykköspassari Mikko Esko ei pelannut kesän Maailmanliigassa, muut suomalaispassarit saivat paljon vastuuta. Heistä Tervaportti nousi ykköspassariksi ja johti Suomen peliä voitokkaissa otteluissa muun muassa vuoden 2008 olympiavoittaja Yhdysvaltoja vastaan. 
Kesällä 2012 Tervaportti loukkaantui maailmanliigan ottelussa vakavasti. Passari törmäsi libero Pasi Hyvärisen kanssa sellaisin seuraamuksin, että hänet kuljetettiin vauhdilla paikallisen sairaalan ensiapuun. Pahasta niskavammastaan Tervaportti selvisi lopulta viiden viikon levolla ja niskatuella.
Vuosien 2012–2014 aikana Tervaportti oli miesten maajoukkueessa pääasiassa kakkospassarin roolissa vaikka hän oli esiintynyt hyvin ammattilaiskentillä. Päävastuun pelinrakentelusta kantoi kokenut Mikko Esko. Vuoden 2014 aikana pelatuissa kevään EM-karsinnoissa ja etenkin syksyn MM-kisoissa Tervaportti kuitenkin nousi haastamaan ensimmäistä kertaa Eskoa ykköspelinrakentajan vastuusta ja nousi MM-kisojen aikana joukkueen ykköspassariksi. Suomi sijoittui MM-kisoissa yhdeksänneksi. EM-kisoissa 2015 Tervaportti oli selkeä Suomen ykköspassari, kun Mikko Esko jätti maajoukkuetehtävät edellisvuoden MM-kisojen päätteeksi. Kesällä 2016 Tervaportti nousi A-maajoukkueen kapteeniksi, kun vuodesta 2012 kapteenina toiminut Antti Siltala jätti maajoukkuepelit väliin.